SKRIFTLIG FORESPØRGSEL E-0557/00

af Christopher Huhne (ELDR) til Kommissionen

(29. februar 2000)

Om: Afskedigelsesprocedurer

Med henvisning til Kommissionens svar på min skriftlige forespørgsel E-2225/99(1), hvori den oplyser, at den inden for de seneste fem år har afskediget elleve personer, bedes den oplyse, om den er af den opfattelse, at dens afskedigelsesprocedurer er a) komparable med procedurerne for andre ansatte i den offentlige og private sektor, og b) tilstrækkelige til at håndtere disciplinære problemer? Hvis ikke, hvordan har den så til hensigt at forbedre dem?

(1) EFT C 203 E af 18.7.2000, s. 151.

Svar afgivet på Kommissionens vegne af Neil Kinnock

(30. marts 2000)

Kommissionen henleder det ærede medlems opmærksomhed på, at disciplinærprocedurerne i personalevedtægten gælder for alle EU-institutioner, og at det i henhold til disse bl. a. er muligt at afskedige tjenestemænd.

Kommissionen er klar over, at der i de offentlige forvaltninger i medlemsstaterne findes en række forskellige regler for behandling af disciplinærsager. I forbindelse med Kommissionens forberedelse af oplægget om disciplinære foranstaltninger og udkastet til afgørelse om forvaltningsmæssige forbedringer af disciplinærprocedurerne, begge planlagt til oktober 2000 (jf. handlingsplan af 1. marts 2000, aktion nr. 57/58), vil den med hensyn til afskedigelsesprocedurer, og disciplinærprocedurer generelt, tage hensyn til den bedste praksis i medlemsstaterne og internationale organisationer. Disciplinærprocedurer inden for visse erhverv og administrationer i den private sektor kan også være relevante, for så vidt som de er sammenlignelige.

Som Kommissionen gjorde det klart i hvidbogen om Reform af Kommissionen(1) (jf. kapitel IV.5 Disciplin), er den opmærksom på manglerne i det nuværende system, som er for langsomt, har for mange procedureled og et disciplinærråd med varierende sammensætning og uden eksterne deltagere. Desuden er personalet ikke tilstrækkeligt godt informeret om deres forpligtelser og de eventuelle følger af misligholdelse. Kommissionen vil fremsætte specifikke forslag til ændring af personalevedtægten for at rette op på disse mangler og nå frem til et system, som er retfærdigt, konsekvent og fri for unødige forsinkelser. Den foreslåede oprettelse af et interinstitutionelt disciplinærråd og muligheden for, at administrationen kan forelægge sager for dette råd, er blandt de foranstaltninger, som kræver ændringer af personalevedtægten. Der vil også blive indført foranstaltninger, som ikke kræver ændringer af personalevedtægten. Som det fremgår af hvidbogen vil der komme en vejledning, som forklarer rettigheder og pligter, der vil blive udarbejdet retningslinjer for sanktioner, der står i forhold til

overtrædelsens alvor, disciplinærrådet vil blive forsynet med et udvidet fast sekretariat, så der kan blive større konsekvens i afgørelserne, og disciplinære afgørelser vil blive offentliggjort (dog fjernes navnene for at sikre fortroligheden).

En udvikling i denne retning er fornuftig og nødvendig for at modernisere bestemmelserne i Kommissionen og de øvrige institutioner. Afskedigelse vil naturligvis blive fastholdt som en sanktionsform, hvor et sådant forløb er berettiget på grundlag af objektivt bevismateriale og effektive procedurer. Kommissionen er dog sikker på, at det ærede medlem vil være enig i, at disciplinærsystemernes generelle effektivitet bedre måles ud fra deres evne til at forhindre manglende disciplin snarere end antallet af ansatte, der afskediges.

(1) KOM(2000) 10 endelig udg.